OKRESNÁ PROKURATÚRA RUŽOMBEROK 
Dončova 8, 034 53 Ružomberok 1

Číslo: 2 Pv 89/16/5508	Ružomberok  12.08.2016
EEČ: 2-42-65-2016

U Z N E S E N I E

Trestná vec:	obv. XXXXX 
Trestný čin:	Prečin Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Ružomberok

Podľa § 220 odsek 1 Trestného poriadku schvaľujem zmier uzavretý medzi:
obvinenou: 
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
väzba: nie
a
poškodenou:  
1.	XXXXX, XXXXX 
sídlo: XXXXX
Obsahom zmieru je:
Výška nahradenej škody alebo škody, na náhradu ktorej sa obvinený zaviazal: 5,98 € 
Peňažná suma určená na všeobecne prospešné účely: 50 € 
Konkrétny adresát peňažnej sumy určenej na všeobecne prospešné účely: Občianske združenie Stonožka objavuje svet, so sídlom Materská škola, ul. Riadok č. 4, XXXXX, IČO: 42070511.
Suma odovzdaná štátu na peňažnú pomoc obetiam trestnej činnosti: 25 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej    
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
väzba: nie
ktorá je trestne stíhaná pre trestný čin:
- Prečin Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

realizované policajtom Obv.odd. PZ XXXXX pod spisovou značkou ORP-110/OO-RK-2016.

na tom skutkovom základe, že: 
XXXXX dňa 04.02.2016 v čase okolo 20:58 h v obchodnom dome Kaufland na ul. Bystrická cesta č. 4800 v Ružomberku odcudzila tovar z predajnej plochy a to tak, že z oddelenia drogérie zobrala 2 ks očných liniek Essence, každá v hodnote 2,99,-Eur a tieto si potom schovala do kabelky, následne s týmto tovarom prešla cez pokladňu bez zaplatenia, čím spôsobila spoločnosti XXXXX, so sídlom XXXXX, XXXXX, IČO: XXXXX škodu odcudzením vo výške 5,98,-Eur napriek tomu, že sa dňa 19.09.2015 v čase okolo 12.00 h dopustila priestupku proti majetku podľa § 50 ods. 1 zákona č. 372/1990 Zb. o priestupkoch a to tak, že v obchodnom dome Tesco v Liptovskom Mikuláši odcudzila rôzny tovar v celkovej hodnote 72,59,-Eur za čo bola hliadkou Obvodného oddelenia PZ v Liptovskom Mikuláši postihnutá blokovou pokutou nezaplatenou na mieste, č. bloku 15042858 vo výške 30,-Eur.

 
 
Odôvodnenie:
Uznesením povereného príslušníka Obvodného oddelenia PZ v Ružomberku pod sp. zn. ČVS: ORP–110/OO–RK–2016 bolo dňa 21.03.2016 podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku bolo vznesené obvinenie XXXXX, nar. XXXXX v Ružomberku, za prečin krádeže podľa § 212 ods. 2 písm. f) Trestného zákona. 

Preskúmaním predmetného vyšetrovacieho spisu som zistila, že skutok, pre ktorý je vedené trestné stíhanie je preukázaný nielen výpoveďou samotnej obvinenej, ktorá sa ku skutku v celom rozsahu priznala a svoje konanie oľutovala, ale aj výpoveďou splnomocnenej zástupkyne svedka – poškodeného XXXXX, zápisnicou o trestnom oznámení podanou zamestnancom poškodenej spoločnosti XXXXX XXXXX, ako aj ostatnými listinnými dôkazmi zažurnalizovanými v predmetnom vyšetrovacom spise.

Vyšetrovací spis po podaní návrhu na podanie obžaloby povereným príslušníkom PZ  bol dňa 04.07.2016 tunajšou prokuratúrou odstúpený probačnému a mediačnému úradníkovi Okresného súdu v Ružomberku za účelom vykonania mediácie s obvinenou a splnomocneným zástupcom poškodeného. Mediácia na Okresnom súde v Ružomberku bola úspešne zrealizovaná dňa 29.07.2016, kde obvinená XXXXX uzatvorila so splnomocnenou zástupkyňou poškodenej spoločnosti Kaufland Slovenská republika, v.o.s., dohodu o zmieri, v rámci ktorého vyhlásila, že spáchala skutok, za ktorý je stíhaná a uvedené vyhlásenie vykonala slobode, vážne a určito. Obvinená aj splnomocnená zástupkyňa poškodeného dňa 29.07.2016 vyjadrili súhlas so zmierom, pričom splnomocnený zástupca poškodeného pani XXXXX odškodné nepožadovala vzhľadom k tomu, že spôsobená škoda im bola zo strany obvinenej uhradená priamo do pokladne spoločnosti, o čom svedčí pokladničný doklad zažurnalizovaný vo vyšetrovacom spise na č. l. 33 .
 
Obvinená XXXXX zložila na účet Okresnej prokuratúry v Ružomberku  peňažnú sumu určenú na všeobecne prospešné účely vo výške 50,- Eur a určila sumu 25,- Eur adresovať Občianskemu združeniu Stonožka objavuje svet, so sídlom Materská škola, ul. Riadok č. 4, Ružomberok, IČO: 42070511, číslo účtu: SK8656000000008349139001, pobočka Primabanka Ružomberok, a sumu 25,-  Eur na peňažnú pomoc obetiam trestnej činnosti.

Podľa § 220 ods. 1 písm. a), b), c)  Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, 
b/ nahradil škodu, pokiaľ bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom, 
c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 

Za prečin krádeže podľa § 212 ods. 2 Trestného zákona možno uložiť trest odňatia slobody až na dva roky.

	Zo spisového materiálu vyplýva, že obvinená XXXXX má v priestupkových evidenciách jeden záznam a to práve za priestupok voči majetku z dňa 19.09.2015, iný záznam o priestupku nemá evidovaný, v mieste trvalého bydliska nie je bližšie hodnotená, dňa 10.04.2013 jej bola uložená Mestskou políciou Ružomberok pokuta vo výške 30,-Eur za priestupok proti občianskemu spolunažívaniu, v odpise registra trestov nemá žiadny záznam.	

Vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, vzhľadom na osobu obvinenej a na jej osobné a majetkové pomery som dospela k záveru, že takýto spôsob rozhodnutia v tejto trestnej veci je dostačujúci na to, aby si obvinená uvedomila závažnosť svojho konania, v budúcnosti sa ho vyvarovala a nedopustila sa viac trestnej či inej protispoločenskej činnosti, preto som zmier uzavretý medzi obvinenou a poškodeným  schválila a trestné stíhanie obvinenej zastavila podľa § 220 ods. 1 Trestného poriadku.
  
Poučenie:
Proti tomuto uzneseniu nie je prípustná sťažnosť. 

JUDr. Desana Grenčíková 
prokurátorka